Mo mosong ba ne ba isa Jesu kwa holong ya kgotla ya Sanehederine mme ba mmotsa ba re: ‘A o Morwa Modimo?’ Jesu o ne a re: ‘Ke lona lo reng jalo.’ Go tswa foo, ba ne ba mmona molato wa gore o tlhapaditse Modimo mme ba mo isa kwa ntlong ya ga kgosi Ponto Pilato yo e neng e le mmusi wa Roma. Go ile ga diragalang morago ga moo? A re boneng. 4 Molaodi wa masole a Roma yo o neng a tlhokometse go bolawa ga ga Jesu o ne a gakgamadiwa ke go fifala go go neng ga direga pele ga loso lwa ga Jesu le thoromo e kgolo ya lefatshe e e neng ya latela. O ne a re: “Eleruri yono e ne e le Morwa Modimo.” (Mathaio 27:54) Ruri Jesu e ne e se motho fela yo o tlwaelegileng. Lesole leo le ne le tsentse letsogo mo go bolaweng ga Morwa yo o tsetsweng a le esi wa Modimo Mogodimodimo! Tota Morwa yono o ne a ratwa ke Rraagwe go le kana kang?